《乙卯残腊由横滨搭法轮赴春申在太平洋》
近现代·李大钊

浩渺水东流，客心空太息。
神州悲板荡，丧乱安所极？
八表正同悲，一夫终窃国。
黯黯五彩旗，自兹少颜色。
逆贼稽征讨，机势今已熟。
义声起云南，鼓鼙动河北。
绝域逢知交，慷慨道胸臆。
中宵出江户，明月临幽黑。
鹏鸟将图南，扶摇始张翼；
一翔直冲天，彼何畏荆棘？
相期吾少年，匡时宜努力；
男儿尚雄飞，机失不可得。